http://www.thaigov.go.th

 วันนี้ (26 กรกฎาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

 ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชกำหนดการนำคนต่างด้าวมาทำงานกับนายจ้างในประเทศ พ.ศ. ....

 2. เรื่อง ร่างพระราชบัญญัติวัตถุอันตราย (ฉบับที่ ..) พ.ศ. ....

 3. เรื่อง ร่างพระราชกฤษฎีกาเงินสวัสดิการสำหรับการปฏิบัติงานประจำสำนักงานในพื้นที่ พิเศษ (ฉบับที่ ..) พ.ศ. ....

 4. เรื่อง ร่างพระราชกฤษฎีกากำหนดกิจการเป็นพาณิชยกิจ (ฉบับที่ ..) พ.ศ. ....

 5. เรื่อง ร่างกฎกระทรวงว่าด้วยหลักเกณฑ์ วิธีการ และเงื่อนไขในการโฆษณาอาหารสัตว์ และการพิจารณาการโฆษณาอาหารสัตว์ พ.ศ. ....

 6. เรื่อง ร่างกฎกระทรวงว่าด้วยลักษณะของสถานที่ผลิต สถานที่นำเข้า สถานที่ขาย หรือ สถานที่เก็บอาหารสัตว์ควบคุมเฉพาะ พ.ศ. ....

 7. เรื่อง ร่างกฎกระทรวงกำหนดเขตท่าเรือระนอง จังหวัดระนอง พ.ศ. ....

 8. เรื่อง ร่างกฎ ก.ค.ศ. การจัดประเภทตำแหน่ง ระดับตำแหน่ง การให้ได้รับเงินเดือนและ เงินประจำตำแหน่งของตำแหน่งบุคลากรทางการศึกษาอื่นตามมาตรา 38 ค. (2) (ฉบับที่ ..) พ.ศ. ....

 9. เรื่อง ร่างระเบียบสำนักนายกรัฐมนตรี ว่าด้วยพนักงานราชการ (ฉบับที่) พ.ศ. ....

 10. เรื่อง ร่างระเบียบกระทรวงการคลังว่าด้วยการเบิกจ่ายเงินค่าตอบแทน เงินเพิ่มการ ครองชีพชั่วคราว และเงินช่วยเหลือสมาชิกกองอาสารักษาดินแดน กระทรวงมหาดไทย (ฉบับที่ ..) พ.ศ. ....

 11. เรื่อง ร่างประกาศกระทรวงอุตสาหกรรม เรื่อง การให้ตั้งโรงงานผลิตและบรรจุสุราใน ทุกท้องที่ทั่วราชอาณาจักร พ.ศ. ....

|  |
| --- |
| **เศรษฐกิจ – สังคม** |

 12. เรื่อง มาตรการยกเว้นภาษีเงินได้บุคคลธรรมดาสำหรับเงินฝากประเภทสงเคราะห์ชีวิต (ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วย การยกเว้นรัษฎากร)

 13. เรื่อง ขอความเห็นชอบขยายกลุ่มเป้าหมายและขยายรายการเครื่องจักรกลทางการ เกษตรในโครงการส่งเสริมการให้บริการเครื่องจักรกลทางเกษตรเพื่อลดต้นทุน สมาชิก ระยะขยายผลปี พ.ศ. 2559- 2562

 14. เรื่อง ขออนุมัติดำเนินการก่อสร้างโครงการระบบรถไฟชานเมืองสายสีแดงอ่อน

 ช่วงบางซื่อ - พญาไท – มักกะสัน – หัวหมาก และสายสีแดงเข้ม ช่วงบางซื่อ- หัวลำโพง ของการรถไฟแห่งประเทศไทย

 15. เรื่อง ขอความเห็นชอบการจัดการฝึกร่วมระหว่างคณะทำงานผู้เชี่ยวชาญด้านการแพทย์ ทหารกับคณะทำงานผู้เชี่ยวชาญด้านการให้ความช่วยเหลือด้านมนุษยธรรมและ การบรรเทาภัยพิบัติ

 16. เรื่อง โครงการทุนเฉลิมพระเกียรติพระบาทสมเด็จพระเจ้าอยู่หัว เนื่องในโอกาส มหามงคลเฉลิมพระชนมพรรษา 90 พรรษา เพื่อพัฒนาบุคลากรทางการแพทย์

 17. เรื่อง การขอเปิดจุดผ่านแดนชั่วคราวเพื่อการก่อสร้างสะพานข้ามลำน้ำพรมโหด

 18. เรื่อง มาตรการฟื้นฟูกิจการวิสาหกิจขนาดกลางและขนาดย่อม (SMEs) ผ่านกองทุน ส่งเสริมวิสาหกิจขนาดกลางและขนาดย่อม

 19. เรื่อง ขอขยายระยะเวลาการดำเนินโครงการยกระดับศักยภาพหมู่บ้านเพื่อขับเคลื่อน เศรษฐกิจฐานรากตามแนวทางประชารัฐ (เฉพาะกรณีโครงการที่ประสบปัญหาภัย ธรรมชาติหรือเหตุสุดวิสัย)

|  |
| --- |
| **ต่างประเทศ** |

 20. เรื่อง การร่วมรับรองเอกสารในการประชุมรัฐมนตรีเศรษฐกิจอาเซียน (AEM) ครั้งที่ 48 และการประชุม อื่น ๆ ที่เกี่ยวข้อง

 21. เรื่อง การแก้ไขปัญหาแรงงานต่างด้าวสัญชาติเมียนมา ลาว กัมพูชา

 22. เรื่อง ร่างบันทึกความเข้าใจว่าด้วยความร่วมมือด้านการต่อต้านการค้ามนุษย์ระหว่าง รัฐบาลแห่งราชอาณาจักรไทยกับรัฐบาลสหรัฐอาหรับเอมิเรตส์

 23. เรื่อง รายงานผลการเจรจาการบินระหว่างไทย-สาธารณรัฐอาร์เมเนีย

|  |
| --- |
| **แต่งตั้ง** |

 24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

 25. เรื่อง รัฐบาลสหพันธ์สาธารณรัฐประชาธิปไตยเอธิโอเปียเสนอขอแต่งตั้งเอกอัครราชทูต ประจำประเทศไทย (กระทรวงการต่างประเทศ)

 26. เรื่อง รัฐบาลสาธารณรัฐอาเซอร์ไบจานเสนอขอแต่งตั้งเอกอัครราชทูตประจำ

 ประเทศไทย (กระทรวงการต่างประเทศ)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชกำหนดการนำคนต่างด้าวมาทำงานกับนายจ้างในประเทศ พ.ศ. ....**

 คณะรัฐมนตรีมีมติเห็นชอบร่างพระราชกำหนดการนำคนต่างด้าวมาทำงานกับนายจ้างในประเทศ พ. ศ. .... ของกระทรวงแรงงาน (รง.) ที่สำนักงานคณะกรรมการกฤษฎีกาตรวจพิจารณาแล้ว และให้ดำเนินการต่อไปได้

 **สาระสำคัญของร่างพระราชกำหนดฯ**

 **1. กำหนดบทนิยาม**การนำคนต่างด้าวมาทำงานตามพระราชกำหนดนี้ให้ชัดเจน โดยหมายความเฉพาะการดำเนินการนำคนต่างด้าวที่รับอนุญาตให้เข้ามาในราชอาณาจักรตามกฎหมายว่าด้วยคนเข้าเมือง ภายใต้บันทึกความตกลงหรือบันทึกความเข้าใจที่รัฐบาลไทยทำไว้กับรัฐบาลต่างประเทศ หรือตามนโยบายของรัฐบาลว่าด้วยการจ้างแรงงานมาทำงานกับนายจ้างในประเทศ ตลอดจนกำหนดบทนิยามของถ้อยคำอื่น ๆ ที่มีความหมายเฉพาะตามพระราชกำหนดนี้

 **2. กำหนดหลักเกณฑ์ในการนำคนต่างด้าวมาทำงานกับนายจ้างในประเทศ** ดังนี้

 2.1 **การนำคนต่างด้าวเข้ามาในประเทศมี 2 วิธี**

 (1) กรณีที่ผู้ได้รับใบอนุญาตนำคนต่างด้าวมาทำงานกับนายจ้างในประเทศ เป็นผู้นำคนต่างด้าวมาทำงานกับนายจ้างในประเทศ

 (2) กรณีที่นายจ้างเป็นผู้นำคนต่างด้าวมาทำงานในประเทศ

 2.2 **กำหนดเหตุพิเศษเฉพาะเรื่อง**ในกรณีที่มีผลกระทบต่อความมั่นคงเศรษฐกิจ ภัยพิบัติสาธารณะ หรือกรณีอื่นในลักษณะเดียวกัน ให้รัฐมนตรีโดยอนุมัติคณะรัฐมนตรีกำหนดเงื่อนไขใด ๆ ในการนำแรงงานต่างด้าวเข้ามาทำงานในประเทศ หรือยกเว้นการปฏิบัติใด ๆ ตามที่พระราชกำหนดนี้กำหนดไว้ได้

 2.3 กำหนดให้นายจ้างซึ่งเป็นผู้นำคนต่างด้าวมาทำงานกับตนเองในประเทศต้องได้รับอนุญาตจากอธิบดี เพื่อความชัดเจน

 **3. กำหนดหลักเกณฑ์เกี่ยวกับการประกอบธุรกิจนำคนต่างด้าวมาทำงานกับนายจ้าง** ดังนี้ 3.1 **กำหนดคุณสมบัติและลักษณะต้องห้ามของผู้ขออนุญาตนำคนต่างด้าวมาทำงานกับนายจ้างในประเทศ** ดังนี้

 (1) มีทุนจดทะเบียนและชำระแล้วตามที่อธิบดีประกาศกำหนด แต่ต้องไม่น้อยกว่าหนึ่งล้านบาท

 (2) มีทุนเป็นของผู้ถือหุ้นที่มีสัญชาติไทยไม่น้อยกว่าสามในสี่ของจำนวนทุนทั้งหมดและจะต้องมีจำนวนผู้ถือหุ้นที่มีสัญชาติไทยไม่น้อยกว่าสามในสี่ของจำนวนผู้ถือหุ้นทั้งหมด เว้นแต่ในกรณีที่มีสนธิสัญญาที่ประเทศไทยเป็นภาคีหรือมีความผูกพันตามพันธกรณีระหว่างรัฐบาลไทยกับรัฐบาลต่างประเทศให้เป็นไปตามบทบัญญัติและเงื่อนไขของสนธิสัญญาหรือความผูกพันตามพันธกรณีนั้น

 (3) มีสำนักงานอยู่ในที่ตั้งที่เป็นสัดส่วน เปิดเผย มีหลักแหล่งที่แน่นอน และไม่เป็นสถานที่ต้องห้ามตามที่อธิบดีประกาศกำหนด

 (4) ไม่เป็นผู้รับอนุญาต ไม่เป็นผู้อยู่ระหว่างถูกสั่งพักใช้ใบอนุญาตไม่เคยถูกเพิกถอนใบอนุญาตตามพระราชกำหนดนี้ กฎหมายว่าด้วยการจัดหางานและคุ้มครองคนงาน หรือกฎหมายว่าด้วยแรงงานทางทะเล

 (5) กำหนดคุณสมบัติและลักษณะต้องห้ามของผู้จัดการ

 3.2 กำหนดหลักเกณฑ์การวางหลักประกันความเสียหายของผู้รับอนุญาต โดยผู้ขออนุญาตต้องวางหลักประกันอันสมควรไว้กับอธิบดี เพื่อประกันความเสียหายที่อาจเกิดจากการนำคนต่างด้าว และเป็นหลักประกันการปฏิบัติตามพระราชกำหนดนี้ ก่อนที่อธิบดีจะออกใบอนุญาตให้แก่ผู้มาขออนุญาต เป็นจำนวนเงินตามที่กำหนดในกฎกระทรวง แต่ต้องไม่น้อยกว่าห้าล้านบาท

 3.3 กำหนดให้ผู้รับอนุญาตต้องทำสัญญาการนำคนต่างด้าวมาทำงานกับนายจ้างในประเทศ โดยอย่างน้อยต้องมีรายละเอียดตามที่อธิบดีประกาศกำหนด

 3.4 กำหนดห้ามผู้รับอนุญาตเรียกหรือรับเงินหรือทรัพย์สินอื่นใดจากนายจ้าง เว้นแต่ค่าบริการและค่าใช้จ่ายตามรายการและอัตราที่อธิบดีประกาศกำหนด รวมทั้งห้ามผู้รับอนุญาตเรียกหรือรับเงินหรือทรัพย์สินอื่นใดจากคนต่างด้าว

 3.5 ผู้รับอนุญาตต้องส่งรายงานเกี่ยวกับการนำคนต่างด้าวมาทำงานกับนายจ้างในประเทศต่ออธิบดี ตามแบบรายงานที่อธิบดีกำหนด ภายในวันที่สิบของเดือนถัดไป

 **4. กำหนดหน้าที่และความรับผิดชอบของนายจ้างหรือผู้รับอนุญาต** ดังนี้

 4.1 นายจ้างต้องวางหลักประกันไว้กับอธิบดี เมื่อได้รับหลักประกันแล้วให้อธิบดีอนุญาตให้นายจ้างนั้นนำคนต่างด้าวมาทำงานในประเทศได้

 4.2 กำหนดให้นายจ้างส่งคนต่างด้าวกลับไปยังประเทศต้นทางภายใน 7 วัน นับแต่วันที่คนต่างด้าวไม่ได้ทำงานกับนายจ้างหรือวันที่ครบกำหนดตามสัญญา หากไม่ดำเนินการให้อธิบดีส่งกลับ โดยหักค่าใช้จ่ายจากหลักประกันที่นายจ้างได้วางไว้

 4.3 กำหนดให้กรณีที่ผู้รับอนุญาตไม่นำคนต่างด้าวมาทำงานตามสัญญาการนำคนต่างด้าวมาทำงานกับนายจ้างในประเทศ ให้คืนค่าบริการและค่าใช้จ่ายที่เรียกเก็บจากนายจ้างไปแล้วทั้งหมดให้แก่นายจ้างภายในสามสิบวันนับแต่วันที่ครบกำหนดตามสัญญาดังกล่าว

 4.4 กำหนดให้กรณีที่คนต่างด้าวเข้ามาทำงานตามพระราชกำหนดนี้และต้องถูกส่งตัวกลับไปยังประเทศต้นทางตามกฎหมายว่าด้วยคนเข้าเมืองหรือกฎหมายอื่นให้หน่วยงานที่ดำเนินการส่งคนต่างด้าวกลับไปยังประเทศต้นทางเรียกเก็บค่าใช้จ่ายจากนายจ้างหรือผู้ได้รับอนุญาตได้

 **5. กำหนดบทควบคุมผู้รับอนุญาต** ดังนี้

 5.1 ผู้รับอนุญาตนำคนต่างด้าวมาทำงานกับนายจ้างในประเทศต้องใช้ชื่อ คำแสดงชื่อ หรือคำอื่นใดในการประกอบธุรกิจว่า “บริษัทนำคนต่างด้าวมาทำงานในประเทศ” และจะใช้ถ้อยคำหรืออักษรต่างประเทศอื่นที่มีความหมายเช่นเดียวกันประกอบด้วยก็ได้

 5.2 กำหนดให้พนักงานเจ้าหน้าที่มีอำนาจเข้าไปสถานที่ประกอบธุรกิจในระหว่างเวลาทำการเพื่อตรวจสอบควบคุมตามปกติ และกำหนดเหตุในการเข้าไปในเคหสถานเพื่อตรวจค้น ยึดหรืออายัดกรณีมีเหตุอันควรเชื่อได้ว่ามีการกำหนดความผิดตามพระราชกำหนดได้โดยไม่ต้องแสดงความบริสุทธิ์ในการเข้าตรวจค้น

 5.3 กำหนดให้กรณีที่ผู้รับอนุญาตไม่ปฏิบัติหรือปฏิบัติไม่ถูกต้องตามกฎหมายของประเทศต้นทาง หรือมีส่วนสนับสนุนการปฏิบัติดังกล่าว และอธิบดีได้มีหนังสือแจ้งเตือนให้ปฏิบัติให้ถูกต้องตามกฎหมายของประเทศต้นทางหรือห้ามดำเนินการดังกล่าวแล้ว แต่ผู้รับอนุญาตไม่ปฏิบัติตามหนังสือแจ้งเตือน ให้อธิบดีมีอำนาจสั่งเพิกถอนใบอนุญาตได้

 **6. กำหนดโทษอาญา**ให้เหมาะสมกับลักษณะความผิด แก้ไขเพิ่มเติมสิทธิการเรียกร้องทรัพย์สินหรือราคาจากการกระทำความผิดแทนผู้เสียหายในลักษณะเดียวกับมาตรา 13 แห่งพระราชบัญญัติวิธีพิจารณาคดีค้ามนุษย์ พ. ศ. 2559 และกำหนดให้กรณีโทษปรับสถานเดียว ให้อธิบดีสำหรับความผิดที่เกิดขึ้นในกรุงเทพมหานคร หรือผู้ว่าราชการจังหวัดสำหรับความผิดที่เกิดขึ้นในจังหวัดอื่น แล้วแต่กรณี มีอำนาจเปรียบเทียบได้

 **7. บทเฉพาะกาล**กำหนดให้ผู้รับอนุญาตจัดหางานในประเทศตามกฎหมายว่าด้วยการจัดหางานและคุ้มครองคนหางาน ที่ได้ดำเนินการจัดหาคนต่างด้าวมาทำงานในประเทศก่อนวันที่พระราชกำหนดนี้ใช้บังคับ ให้ดำเนินการต่อไปได้อีกไม่เกินหกสิบวันนับแต่วันที่พระราชกำหนดนี้ใช้บังคับ

**2. เรื่อง ร่างพระราชบัญญัติวัตถุอันตราย (ฉบับที่ ..) พ.ศ. ....**

 คณะรัฐมนตรีมีมติอนุมัติและรับทราบดังนี้

 1. อนุมัติหลักการร่างพระราชบัญญัติวัตถุอันตราย (ฉบับที่ ..) พ.ศ. ....ตามที่กระทรวงอุตสาหกรรมเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับข้อสังเกตของสำนักเลขาธิการคณะรัฐมนตรีไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป และ

 2. รับทราบแผนการจัดทำกฎหมายลำดับรองและกรอบระยะเวลาของร่างพระราชบัญญัติตามที่กระทรวงอุตสาหกรรมเสนอ

 **สาระสำคัญของร่างพระราชบัญญัติ**

|  |  |
| --- | --- |
| **ประเด็นที่ขอแก้ไข** | **รายละเอียดและเหตุผล** |
| 1. แก้ไขเพิ่มเติมบทนิยาม | - เพิ่มบทนิยาม “นำผ่าน” “นำผ่านเข้ามา” และ “ส่งกลับออกไป” เพื่อกำหนดการควบคุมการนำผ่านวัตถุอันตราย ให้แตกต่างจากการนำเข้าวัตถุอันตราย และให้สอดคล้องกับความตกลงตามพิธีสาร 7 ตามกรอบความตกลงอาเซียนว่าด้วยการอำนวยความสะดวกในการขนสินค้าผ่านแดนระหว่างประเทศอาเซียน- แก้ไขบทนิยาม “นำเข้า” และ “ส่งออก” เพื่อให้เกิดความชัดเจนขึ้นว่าไม่รวมถึงการนำผ่านวัตถุอันตราย  |
| 2. เพิ่มกลไกคณะกรรมการ  | - แก้ไขเพิ่มเติมบทบัญญัติเกี่ยวกับคณะกรรมการวัตถุอันตรายโดยยกระดับคณะกรรมการวัตถุอันตราย ขึ้นเป็นคณะกรรมการวัตถุอันตรายแห่งชาติ ทำหน้าที่ในการกำหนดทิศทาง นโยบายต่าง ๆ ในการบริหารจัดการสารเคมีและวัตถุอันตราย - กำหนดให้มีคณะกรรมการกำกับการควบคุมวัตถุอันตรายเพื่อทำหน้าที่ในการควบคุมกำกับดูแลการดำเนินการของหน่วยงานผู้รับผิดชอบภายใต้พระราชบัญญัติวัตถุอันตรายให้เป็นไปตามแนวนโยบายที่คณะกรรมการวัตถุอันตรายแห่งชาติกำหนด |
| 3. แก้ไขเพิ่มเติมอายุใบสำคัญการขึ้นทะเบียนวัตถุอันตราย  | - จากเดิมกำหนดไม่เกิน 6 ปี เป็น ไม่เกิน 10 ปี เนื่องจากการผลิต หรือการนำเข้า วัตถุอันตรายชนิดที่ 2 หรือชนิดที่ 3 ที่อยู่นอกรายชื่อประกาศของรัฐมนตรีจะต้องนำมาขอขึ้นทะเบียนต่อพนักงานเจ้าหน้าที่ก่อน และเมื่อได้รับใบสำคัญการขึ้นทะเบียนแล้ว จึงจะผลิตหรือนำเข้าหรือออกใบอนุญาตให้ผลิตหรือนำเข้าได้  |
| 4. เพิ่มบทบัญญัติสำหรับวัตถุอันตรายที่ใช้ประโยชน์ในการศึกษาวิเคราะห์ วิจัย และการพัฒนาเพื่อการส่งเสริมสนับสนุนงานวิจัยและพัฒนาของประเทศ  | - รัฐมนตรีผู้รับผิดชอบมีอำนาจออกประกาศยกเว้นไม่ต้องปฏิบัติตามพระราชบัญญัตินี้ สำหรับวัตถุอันตรายที่ใช้ประโยชน์ในการศึกษาวิเคราะห์ วิจัย และการพัฒนาเพื่อการส่งเสริมสนับสนุนงานวิจัยและพัฒนาของประเทศ  |
| 5. แก้ไขเพิ่มเติมบทบัญญัติการควบคุมการโฆษณาวัตถุอันตราย  | - กำหนดหลักเกณฑ์เกี่ยวกับการควบคุมโฆษณาวัตถุอันตรายไว้ในพระราชบัญญัติวัตถุอันตราย พ.ศ. 2535 ซึ่งเดิมกำหนดให้นำหลักเกณฑ์ตามพระราชบัญญัติคุ้มครองผู้บริโภค พ.ศ. 2522 มาใช้บังคับโดยอนุโลม  |
| 6. เพิ่มเติมบทลงโทษทางอาญา  | - เพิ่มบทลงโทษการกระทำโดยประมาท กรณีผู้ผลิต นำเข้า ส่งออก หรือมีไว้ในครอบครองวัตถุอันตรายชนิดที่ 1,2 และ 3 ไม่ปฏิบัติตามพระราชบัญญัติวัตถุอันตราย พ.ศ. 2535  |

**3. เรื่อง ร่างพระราชกฤษฎีกาเงินสวัสดิการสำหรับการปฏิบัติงานประจำสำนักงานในพื้นที่พิเศษ (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกาเงินสวัสดิการสำหรับการปฏิบัติงานประจำสำนักงานในพื้นที่พิเศษ (ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างพระราชกฤษฎีกา** เป็นการแก้ไขเพิ่มเติมเกี่ยวกับสิทธิได้รับเงินสวัสดิการสำหรับการปฏิบัติงานประจำสำนักงานในพื้นที่พิเศษจากคนละหนึ่งพันบาทต่อเดือนเป็นสองพันบาทต่อเดือน โดยให้ กค. มีอำนาจในการกำหนดหลักเกณฑ์และอัตราเงินสวัสดิการฯ และกำหนดให้มีคณะกรรมการพิจารณากำหนดสำนักงานที่ตั้งอยู่ในพื้นที่พิเศษและคณะกรรมการพิจารณากำหนดสำนักงานที่ตั้งอยู่ในพื้นที่พิเศษระดับจังหวัด รวมทั้งกำหนดองค์ประกอบและอำนาจหน้าที่ของคณะกรรมการดังกล่าว

**4. เรื่อง ร่างพระราชกฤษฎีกากำหนดกิจการเป็นพาณิชยกิจ (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกากำหนดกิจการเป็นพาณิชยกิจ (ฉบับที่ ..) พ.ศ. .... ตามที่กระทรวงพาณิชย์เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้ตัดร่างมาตรา 3 (9) ออก ตามความเห็นของสำนักงานคณะกรรมการกฤษฎีกา แล้วดำเนินการต่อไปได้ และให้กระทรวงพาณิชย์รับความเห็นของกระทรวงอุตสาหกรรม สำนักงานตำรวจแห่งชาติ และสำนักงานส่งเสริมวิสาหกิจขนาดกลางและขนาดย่อมไปพิจารณาดำเนินการต่อไปด้วย

 **สาระสำคัญของร่างพระราชกฤษฎีกา**

 กำหนดกิจการที่เป็นพาณิชยกิจเพิ่มเติม 5 ประเภท คือ 1. ธุรกิจบริการด้านวิชาชีพ 2. ธุรกิจบริการสิ่งแวดล้อม 3. ธุรกิจบริการด้านสุขภาพและสังคม 4. ธุรกิจบริการด้านคอมพิวเตอร์และที่เกี่ยวข้อง และ 5. ธุรกิจบริการอื่นที่คณะรัฐมนตรีประกาศกำหนด เป็นพาณิชยกิจที่ต้องจดทะเบียนพาณิชย์

**5. เรื่อง ร่างกฎกระทรวงว่าด้วยหลักเกณฑ์ วิธีการ และเงื่อนไขในการโฆษณาอาหารสัตว์ และการพิจารณาการโฆษณาอาหารสัตว์ พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงว่าด้วยหลักเกณฑ์ วิธีการ และเงื่อนไขใน การโฆษณาอาหารสัตว์ และการพิจารณาการโฆษณาอาหารสัตว์ พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักเลขาธิการคณะรัฐมนตรีไปประกอบการพิจารณาด้วย แล้วดำเนินการต่อไปได้

 กษ. เสนอว่า มาตรา 62 วรรคสอง และมาตรา 63 วรรคสอง แห่งพระราชบัญญัติควบคุมคุณภาพอาหารสัตว์ พ.ศ. 2558 บัญญัติให้การโฆษณาอาหารสัตว์และการพิจารณาของผู้อนุญาตในการให้ความเห็นก่อนการโฆษณาอาหารสัตว์ว่า การโฆษณาอาหารสัตว์ใดเป็นการฝ่าฝืนหรือไม่เป็นไปตามพระราชบัญญัตินี้ ให้เป็นไปตามหลักเกณฑ์ วิธีการ และเงื่อนไขที่กำหนดในกฎกระทรวง ดังนั้น เพื่อให้เป็นไปตามพระราชบัญญัติดังกล่าว จึงได้เสนอร่างกฎกระทรวงว่าด้วยหลักเกณฑ์ วิธีการ และเงื่อนไขในการโฆษณาอาหารสัตว์ และการพิจารณาการโฆษณาอาหารสัตว์ พ.ศ. .... มาเพื่อดำเนินการ

 **สาระสำคัญของร่างกฎกระทรวง**

 1. กำหนดประเภทของสื่อโฆษณา ได้แก่ แผ่นใบปลิวหรือแผ่นพับ หนังสือวารสาร เอกสารกำกับ ใบแทรกในหนังสือหรือวารสาร

 2. กำหนดหลักเกณฑ์ วิธีการและเงื่อนไขของการโฆษณา โดยจะต้องไม่เป็นเท็จหรือเกินความจริงซึ่งทำให้ผู้อื่นหลงเชื่อหรือสำคัญผิดในคุณภาพของอาหารสัตว์ต้องไม่ใช้ข้อความหรือแสดงด้วยวิธีใดๆ อันเป็นเหตุจูงใจให้ประชาชนเข้าใจว่าอาหารนั้นไม่เป็นอันตรายต่อสุขภาพ หรืออนามัยสัตว์ และผู้บริโภคผลิตภัณฑ์จากสัตว์ เป็นต้น

 3. กำหนดวิธีการในการยื่นคำขอให้ผู้อนุญาตพิจารณาการโฆษณาอาหารสัตว์และการพิจารณาของ ผู้อนุญาต

**6. เรื่อง ร่างกฎกระทรวงว่าด้วยลักษณะของสถานที่ผลิต สถานที่นำเข้า สถานที่ขาย หรือสถานที่เก็บอาหารสัตว์ควบคุมเฉพาะ พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงว่าด้วยลักษณะของสถานที่ผลิต สถานที่นำเข้า สถานที่ขาย หรือสถานที่เก็บอาหารสัตว์ควบคุมเฉพาะ พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 กษ. เสนอว่า พระราชบัญญัติควบคุมคุณภาพอาหารสัตว์ พ.ศ. 2558 ได้ประกาศในราชกิจจานุเบกษาเมื่อวันที่ 5 มีนาคม 2558 และมีผลบังคับใช้เมื่อวันที่ 6 มีนาคม 2558 โดยยกเลิกพระราชบัญญัติควบคุมคุณภาพอาหารสัตว์ พ.ศ. 2525 และฉบับที่แก้ไขเพิ่มเติม โดยมาตรา 20 (7) แห่งพระราชบัญญัติดังกล่าวบัญญัติให้ ผู้อนุญาตจะออกใบอนุญาตผลิต นำเข้า หรือขายอาหารสัตว์ควบคุมเฉพาะได้เมื่อปรากฏว่าสถานที่ผลิต สถานที่นำเข้า สถานที่ขาย หรือสถานที่เก็บอาหารสัตว์ควบคุมเฉพาะมีลักษณะตามที่กำหนดในกฎกระทรวง จึงได้เสนอ ร่างกฎกระทรวงว่าด้วยลักษณะของสถานที่ผลิต สถานที่นำเข้า สถานที่ขาย หรือสถานที่เก็บอาหารสัตว์ควบคุมเฉพาะ พ.ศ. .... มาเพื่อดำเนินการ

 **สาระสำคัญของร่างกฎกระทรวง**

 กำหนดลักษณะอาคารและสถานที่ผลิต สถานที่นำเข้า สถานที่ขายหรือสถานที่เก็บอาหารสัตว์ควบคุมเฉพาะ ตลอดจนการเก็บรักษา เพื่อควบคุมคุณภาพและมาตรฐานอาหารสัตว์ควบคุมเฉพาะ อันเป็นการคุ้มครองผู้บริโภค

**7. เรื่อง ร่างกฎกระทรวงกำหนดเขตท่าเรือระนอง จังหวัดระนอง พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดเขตท่าเรือระนอง จังหวัดระนอง พ.ศ. .... ตามที่กระทรวงคมนาคม (คค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และให้กระทรวงคมนาคมรับความเห็นของกระทรวงทรัพยากรธรรมชาติและสิ่งแวดล้อมไปพิจารณาดำเนินการต่อไปด้วย

 คค. เสนอว่า เนื่องจากในพื้นที่จังหวัดระนองมีการคมนาคมขนส่งทางน้ำที่มีความหนาแน่นเพิ่มมากขึ้น โดยมีกิจกรรมการขนส่งทางน้ำทั้งภายในประเทศและระหว่างประเทศเพิ่มมากขึ้น ประกอบกับยังไม่มีการกำหนดเขตท่าเรือให้สอดคล้องกับกิจกรรมการขนส่งทางน้ำและปริมาณเรือที่เพิ่มมากขึ้นอันอาจส่งผลกระทบต่อความปลอดภัยของชีวิตและทรัพย์สิน รวมถึงเศรษฐกิจของประเทศโดยรวม ดังนั้น สมควรกำหนดเขตท่าเรือระนอง จังหวัดระนอง เพื่อให้เหมาะสมและสอดคล้องกับกิจกรรมการขนส่งทางน้ำที่เพิ่มมากขึ้นในปัจจุบัน เป็นประโยชน์ต่อการควบคุมดูแลจัดระเบียบการจราจรทางน้ำและระบบการขนส่งทางน้ำ ให้มีความปลอดภัยและมีความสะดวกมากยิ่งขึ้น ตลอดจนการควบคุมมลภาวะทางทะเล จึงได้เสนอร่างกฎกระทรวงกำหนดเขตท่าเรือระนอง จังหวัดระนอง พ.ศ. .... มาเพื่อดำเนินการ

 **สาระสำคัญของร่างกฎกระทรวง**

 กำหนดเขตท่าเรือระนอง จังหวัดระนอง ให้เหมาะสมและสอดคล้องกับกิจกรรมการขนส่งทางน้ำ ที่เพิ่มมากขึ้นในปัจจุบัน

**8. เรื่อง ร่างกฎ ก.ค.ศ. การจัดประเภทตำแหน่ง ระดับตำแหน่ง การให้ได้รับเงินเดือนและเงินประจำตำแหน่งของตำแหน่งบุคลากรทางการศึกษาอื่นตามมาตรา 38 ค. (2) (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างกฎ ก.ค.ศ. การจัดประเภทตำแหน่ง ระดับตำแหน่ง การให้ได้รับเงินเดือนและเงินประจำตำแหน่งของตำแหน่งบุคลากรทางการศึกษาอื่นตามมาตรา 38 ค. (2) (ฉบับที่ ..) พ.ศ. .... ตามที่กระทรวงศึกษาธิการเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงาน ก.พ. และสำนักงาน ก.พ.ร. ไปประกอบการพิจารณาด้วย แล้วดำเนินการต่อไปได้ ทั้งนี้ ให้กระทรวงศึกษาธิการรับความเห็นของกระทรวงการคลังไปพิจารณาดำเนินการด้วย

 **สาระสำคัญของร่างกฎกระทรวง**

 แก้ไขเพิ่มเติมกฎ ก.ค.ศ. การจัดประเภทตำแหน่ง ระดับตำแหน่ง การให้ได้รับเงินเดือนและเงินประจำตำแหน่งของตำแหน่งบุคลากรทางการศึกษาอื่นตามมาตรา 38 ค. (2) พ.ศ. 2555 สรุปรายละเอียดได้ดังนี้

|  |  |  |
| --- | --- | --- |
| **ประเด็น** | **กฎ ก.ค.ศ. การจัดประเภทตำแหน่งฯ พ.ศ. 2555** | **ร่างกฎ ก.ค.ศ. การจัดประเภทตำแหน่งฯ** |
| 1. เพิ่มประเภทตำแหน่ง  | กำหนดให้ข้าราชการครูและบุคลากรทางการศึกษาตำแหน่งบุคลากรทางการศึกษาอื่นตาม ม. 38 ค. (2) มี 2 ประเภท (1) ประเภทวิชาการ (2) ประเภททั่วไป  | กำหนดให้ข้าราชการครูและบุคลากรทางการศึกษาตำแหน่งบุคลากรทางการศึกษาอื่นตาม ม. 38 ค. (2) **มี 3 ประเภท**(1) ประเภทอำนวยการ(2) ประเภทวิชาการ (3) ประเภททั่วไป  |
| 2. เพิ่มอัตราเงินประจำตำแหน่งตามประเภทและระดับในแต่ละ สายงาน  | (1) ตำแหน่งประเภทวิชาการ ระดับชำนาญการที่มีประสบการณ์ ทักษะ และสมรรถนะ ตามหลักเกณฑ์และเงื่อนไขที่ ก.ค.ศ. กำหนด ให้ได้รับเงินประจำตำแหน่งในอัตรา 3,500 บ.(2) ตำแหน่งประเภทวิชาการ ระดับชำนาญการพิเศษ ให้ได้รับเงินประจำตำแหน่งในอัตรา 5,600 บาท (3) ตำแหน่งประเภทวิชาการ ระดับเชี่ยวชาญ ให้ได้รับเงินประจำตำแหน่งในอัตรา 9,900 บาท | **(1) ตำแหน่งประเภทอำนวยการ ระดับต้น ให้ได้รับเงินประจำตำแหน่งในอัตรา 5,600 บาท** **(2) ตำแหน่งประเภทอำนวยการระดับสูง ให้ได้รับเงินประจำตำแหน่งในอัตรา 10,000 บ.**(3) ตำแหน่งประเภทวิชาการ ระดับชำนาญการที่มีประสบการณ์ ทักษะ และสมรรถนะ ตามหลักเกณฑ์และเงื่อนไขที่ ก.ค.ศ. กำหนด ให้ได้รับเงินประจำตำแหน่งในอัตรา 3,500 บาท (4) ตำแหน่งประเภทวิชาการ ระดับชำนาญการพิเศษ ให้ได้รับเงินประจำตำแหน่งในอัตรา 5,600 บาท (5) ตำแหน่งประเภทวิชาการ ระดับเชี่ยวชาญ ให้ได้รับเงินประจำตำแหน่งในอัตรา 9,900 บาท |
| 3. เพิ่มบัญชีกำหนดสายงานที่มีสิทธิได้รับเงินประจำตำแหน่งท้ายกฎ ก.ค.ศ.  | ตำแหน่งประเภทวิชาการ ระดับชำนาญการ และระดับชำนาญการพิเศษ ได้แก่ (1) สายงานพยาบาลวิชาชีพ (2) สายงานวิชาการคอมพิวเตอร์ตำแหน่งประเภทวิชาการ ระดับเชี่ยวชาญ ได้แก่(1) สายงานนิติการ(2) สายงานวิเคราะห์นโยบายและแผน(3) สายงานวิชาการศึกษา  | **ตำแหน่งประเภทอำนวยการ ระดับต้น ได้แก่ สายงานอำนวยการ** **ตำแหน่งประเภทอำนวยการ ระดับสูง ได้แก่ สายงานอำนวยการ** ตำแหน่งประเภทวิชาการ ระดับชำนาญการ และระดับชำนาญการพิเศษ ได้แก่ (1) สายงานพยาบาลวิชาชีพ(2) สายงานวิชาการคอมพิวเตอร์ ตำแหน่งประเภทวิชาการ ระดับเชี่ยวชาญ ได้แก่ (1) สายงานนิติการ(2) สายงานวิเคราะห์นโยบายและแผน(3) สายงานวิชาการศึกษา(4) **สายงานทรัพยากรบุคคล** |

**9. เรื่อง ร่างระเบียบสำนักนายกรัฐมนตรี ว่าด้วยพนักงานราชการ (ฉบับที่) พ.ศ. ....**

 คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรี ว่าด้วยพนักงานราชการ (ฉบับที่) พ.ศ. .... ตามที่สำนักงาน ก.พ. เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้ และให้สำนักงาน ก.พ. รับความเห็นของสำนักงาน ก.พ.ร. ไปพิจารณาดำเนินการต่อไปได้

 **สาระสำคัญของร่างระเบียบสำนักนายกรัฐมนตรี**

 แก้ไขเพิ่มเติมระเบียบสำนักนายกรัฐมนตรี ว่าด้วยพนักงานราชการ พ.ศ. 2547 โดยกำหนดข้อยกเว้นลักษณะต้องห้ามของพนักงานราชการ กรณีเคยเป็นผู้ต้องรับโทษ จำคุกโดยคำพิพากษาถึงที่สุดให้จำคุก เมื่อพ้นโทษมาแล้วเกินห้าปี

|  |  |
| --- | --- |
| **ระเบียบสำนักนายกรัฐมนตรีฉบับเดิม** | **ร่างระเบียบสำนักนายกรัฐมนตรี** |
|  (6) ไม่เป็นผู้เคยต้องรับโทษจำคุกโดยคำพิพากษา ถึงที่สุดให้จำคุกเพราะกระทำความผิดทางอาญาเว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ |  “(6) ไม่เป็นผู้ต้องรับโทษจำคุกโดยคำพิพากษาถึงที่สุดให้จำคุกเพราะกระทำผิดทางอาญาเว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ **หรือเป็นผู้พ้นโทษมาแล้วเกินห้าปี**  **กรณีผู้พ้นโทษมาแล้วเกินห้าปี ต้องมีหนังสือรับรองความประพฤติจากส่วนราชการที่มีอำนาจหน้าที่ในการคุมประพฤติหรือรับรองความประพฤติหรือหนังสือรับรองตามแบบที่เลขาธิการคณะกรรมการข้าราชการพลเรือนกำหนด**  |

**10. เรื่อง ร่างระเบียบกระทรวงการคลังว่าด้วยการเบิกจ่ายเงินค่าตอบแทน เงินเพิ่มการครองชีพชั่วคราว และเงินช่วยเหลือสมาชิกกองอาสารักษาดินแดน กระทรวงมหาดไทย (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างระเบียบกระทรวงการคลังว่าด้วยการเบิกจ่ายเงินค่าตอบแทน เงินเพิ่มการครองชีพชั่วคราว และเงินช่วยเหลือสมาชิกกองอาสารักษาดินแดน กระทรวงมหาดไทย (ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

  **สาระสำคัญของเรื่อง**

|  |  |  |
| --- | --- | --- |
| **ประเภท** | **อัตราเดิม** | **อัตราใหม่** |
| เงินเพิ่มการครองชีพชั่วคราว ของสมาชิกกองอาสารักษาดินแดน มท. (ตั้งแต่วันที่ 1 ตุลาคม 2557 เป็นต้นไป) | * ได้รับค่าตอบแทนไม่ถึงเดือนละ

12,285 บาท ให้ได้รับเงินเพิ่มการครองชีพชั่วคราวเดือนละ  **1,500** บาท แต่เมื่อรวมกับค่าตอบแทนแล้ว ต้องไม่เกิน เดือนละ **12,285** บาท* ถ้าจำนวนเงินที่ได้รับดังกล่าว

รวมกันแล้วไม่ถึงเดือนละ **9,000** บาท ให้ได้รับเงินเพิ่มการครองชีพชั่วคราวเพิ่มขึ้น จนเมื่อรวมกับเงินค่าตอบแทนแล้วถึงเดือนละ **9,000** บาท | * ได้รับค่าตอบแทนไม่ถึงเดือนละ

13,285 บาท ให้ได้รับเงินเพิ่มการครองชีพชั่วคราวเดือนละ  **2,000** บาท แต่เมื่อรวมกับค่าตอบแทนแล้ว ต้องไม่เกิน เดือนละ **13,285** บาท* ถ้าจำนวนเงินที่ได้รับดังกล่าว

รวมกันแล้วไม่ถึงเดือนละ **10,000** บาท ให้ได้รับเงินเพิ่มการครองชีพชั่วคราวเพิ่มขึ้น จนเมื่อรวมกับเงินค่าตอบแทนแล้วถึงเดือนละ **10,000** บาท |

**11. เรื่อง ร่างประกาศกระทรวงอุตสาหกรรม เรื่อง การให้ตั้งโรงงานผลิตและบรรจุสุราในทุกท้องที่ ทั่วราชอาณาจักร พ.ศ. ....**

 คณะรัฐมนตรีมีมติอนุมัติหลักการร่างประกาศกระทรวงอุตสาหกรรมเรื่อง การให้ตั้งโรงงานผลิตและบรรจุสุราในทุกท้องที่ทั่วราชอาณาจักร พ.ศ. .... ตามที่กระทรวงอุตสาหกรรม (อก.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้ และให้ อก. รับความเห็นของกระทรวงมหาดไทยและสำนักงานคณะกรรมการพัฒนาการเศรษฐกิจและสังคมแห่งชาติ ไปพิจารณาดำเนินการต่อไปด้วย

  **สาระสำคัญของร่างประกาศ**

1. กำหนดบทนิยามคำว่า “สุรากลั่น” และ “สุราแช่”
2. กำหนดหลักเกณฑ์และเงื่อนไขการให้ตั้งโรงงานสุรากลั่น โดยโรงงานที่ตั้งต้องมีขนาดกำลัง

การผลิตตามที่กำหนด ผลิตสุรากลั่นที่มีคุณภาพต้องเป็นไปตามกฎหมายว่าด้วยมาตรฐานผลิตภัณฑ์อุตสาหกรรม รวมทั้งมีเครื่องมือตรวจวิเคราะห์คุณภาพน้ำสุราตามมาตรฐานผลิตภัณฑ์อุตสาหกรรมสุราประจำโรงงาน

1. กำหนดหลักเกณฑ์และเงื่อนไขการให้ตั้งโรงงานสุราแช่ โดยโรงงานที่ตั้งต้องผลิตสุรากลั่นที่มี

คุณภาพต้องเป็นไปตามกฎหมายว่าด้วยมาตรฐานผลิตภัณฑ์อุตสาหกรรมและมีเครื่องมือตรวจวิเคราะห์คุณภาพน้ำสุราตามมาตรฐานผลิตภัณฑ์อุตสาหกรรมสุราประจำโรงงาน

1. กำหนดให้การตั้งโรงงานบรรจุสุรา ให้สุราที่บรรจุต้องมีคุณภาพเป็นไปตามกฎหมายว่าด้วย

มาตรฐานผลิตภัณฑ์อุตสาหกรรมด้วย

1. กำหนดให้คำขอตั้งโรงงานสุรากลั่น โรงงานสุราแช่ หรือโรงงานบรรจุสุราได้ยื่นก่อนประกาศนี้

ใช้บังคับ แต่ยังพิจารณาไม่แล้วเสร็จในวันที่ประกาศนี้ใช้บังคับให้นำหลักเกณฑ์ตามประกาศนี้ไปใช้บังคับกับการพิจารณาต่อไปด้วย

|  |
| --- |
| **เศรษฐกิจ – สังคม** |

**12. เรื่อง มาตรการยกเว้นภาษีเงินได้บุคคลธรรมดาสำหรับเงินฝากประเภทสงเคราะห์ชีวิต (ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร)**

 คณะรัฐมนตรีมีมติเห็นชอบและอนุมัติตามที่กระทรวงการคลัง (กค.) เสนอ ดังนี้

 1. เห็นชอบมาตรการยกเว้นภาษีเงินได้บุคคลธรรมดาสำหรับเงินฝากประเภทสงเคราะห์ชีวิต

 2. อนุมัติหลักการร่างกฎกระทรวงฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 กค. เสนอว่า

 1. โดยที่ธนาคารเพี่อการเกษตรและสหกรณ์การเกษตรมีความเห็นว่า การฝากเงินเพื่อสงเคราะห์ชีวิตของเกษตรกรและครอบครัวมิใช่เป็นการรับฝากเงินโดยทั่วไปเนื่องจากเป็นการรับฝากเงินเพื่อสงเคราะห์ชีวิตโดยมีข้อตกลงว่าจะจ่ายเงินทุนสงเคราะห์หรือเงินครบกำหนดสัญญา โดยอาศัยการมรณกรรมหรือการมีชีวิตของผู้ฝากเงินสงเคราะห์เพื่อให้ความคุ้มครองชีวิตหรือการออมทรัพย์อันเนื่องมาจากการมรณกรรม หรือการมีชีวิตอยู่จนครบกำหนดอายุของสัญญาตามสิทธิประโยชน์และระยะเวลาของสงเคราะห์ชีวิต โดยแบ่งประเภทของผู้ฝากเงินสงเคราะห์เป็นประเภทรายบุคคลและกลุ่มบุคคล **จึงมีลักษณะเช่นเดียวกันกับการประกันชีวิต** คือผลิตภัณฑ์คุ้มครองชีวิตและออมทรัพย์ประเภทออมทรัพย์ระยะเวลาคุ้มครอง 12 ปี ระยะเวลาส่งเงินฝาก 10 ปี ให้ความคุ้มครองการเสียชีวิตจากเจ็บป่วยหรืออุบัติเหตุ เมื่อครบกำหนดมีเงินคืนพร้อมเงินสมนาคุณ 8 เท่าของจำนวนเงินที่ส่งฝากรายเดือน โดยสามารถเลือกส่งเงินออมเป็นรายเดือน ๆ ละ 300 – 1,000 บาท ขณะนี้มียอดรับฝากประมาณ 270,500 กรมธรรม์

 2. **ผู้จ่ายเบี้ยประกันภัยจะได้รับสิทธิประโยชน์ทางภาษี**ตามมาตรา 47 (1) (ง) แห่งประมวลรัษฎากร ซึ่งกำหนดให้หักลดหย่อนค่าเบี้ยประกันภัยที่มีผู้ได้จ่ายไปในปีภาษีสำหรับการประกันชีวิตของผู้มีเงินได้ตามจำนวนที่จ่ายจริงแต่ไม่เกิน 10,000 บาท ทั้งนี้ เฉพาะกรมธรรม์ประกันชีวิตที่มีกำหนดเวลา**ตั้งแต่สิบปีขึ้นไป** และการประกันชีวิตนั้นได้เอาประกันกับผู้รับประกันภัยที่ประกอบกิจการประกันชีวิตในราชอาณาจักร ประกอบกับกฎกระทรวง ฉบับที่ 126 (พ.ศ. 2509) ว่าการยกเว้นรัษฎากร ข้อ 2 (61) ให้ยกเว้นภาษีสำหรับเงินได้ที่จ่ายเป็นค่าเบี้ยประกันชีวิตตามจำนวนที่จ่ายจริงเฉพาะส่วนที่เกิน 10,000 บาท แต่ไม่เกิน 90,000 บาท เมื่อ**รวมกับค่าลดหย่อนข้างต้นแล้วเป็นจำนวนไม่เกิน 100,000 บาท**

 3. การฝากเงินกับธนาคารที่มีกฎหมายจัดตั้งขึ้นโดยเฉพาะบางกรณีที่มีข้อตกลงว่าธนาคารจะจ่ายเงินและผลประโยชน์ตามข้อตกลงโดยอาศัยความทรงชีพหรือมรณะของผู้ฝากเงินโดยการฝากเงินมีกำหนดเวลาตั้งแต่สิบปีขึ้นไป **สมควรได้รับสิทธิประโยชน์ทางภาษีเช่นเดียวกับการประกันชีวิต** ดังนั้น เพื่อให้ผู้ฝากเงินได้รับสิทธิประโยชน์ทางภาษีในลักษณะเดียวกันกับการประกันชีวิต จึง**สมควรยกเว้นภาษีเงินได้เท่าที่จ่ายเป็นเป็นเงินฝากไว้กับธนาคารที่มีกฎหมายจัดตั้งขึ้นโดยเฉพาะที่มีข้อตกลงดังกล่าว และเงินหรือผลประโยชน์ใดๆ ที่ได้รับจากการฝากเงินดังกล่าว**

 4. มาตรการดังกล่าวจะช่วยส่งเสริมให้เกษตรและครอบครัวมีการออมเพื่อเป็นหลักประกันในการคุ้มครองชีวิต อันจะเป็นการช่วยบรรเทาภาระภาษีให้แก่เกษตรกรและครอบครัว และช่วยให้ธนาคารที่มีกฎหมายจัดตั้งขึ้นโดยเฉพาะสามารถดำเนินงานได้ตามวัตถุประสงค์ในการรับฝากเงินเพื่อสงเคราะห์ชีวิตของเกษตรกรและครอบครัวของเกษตรกรเพื่อส่งเสริมคุณภาพชีวิตของเกษตรกรให้มีฐานะและความเป็นอยู่ที่ดีขึ้น โดยคาดว่าจะส่งผลต่อรายได้ภาษีแต่เป็นจำนวนเพียงเล้กน้อย เนื่องจากส่วนใหญ่เป็นเกษตรกรผู้มีรายได้น้อย

 **สาระสำคัญของร่างกฎกระทรวง**

 1. ยกเว้นภาษีเงินได้บุคคลธรรมดาสำหรับเงินได้เท่าที่ผู้มีเงินได้จ่ายเป็นเงินฝากไว้กับธนาคารที่มีกฎหมายจัดตั้งขึ้นโดยเฉพาะในปีภาษี ตามจำนวนจ่ายจริงแต่ไม่เกินหนึ่งแสนบาท ซึ่งการฝากเงินนั้นมีข้อตกลงว่า ธนาคารผู้รับฝากเงินจะจ่ายเงินและผลประโยชน์ตามข้อตกลงโดยอาศัยความทรงชีพหรือมรณของผู้ฝากเงิน ทั้งนี้ สำหรับการฝากเงินต้องมีกำหนดเวลาตั้งแต่สิบปีขึ้นไป โดยการยกเว้นเงินได้ดังกล่าวเมื่อรวมกับเงินได้ที่จ่ายเป็นค่าเบี้ยประกันชีวิตแล้วเป็นจำนวนไม่เกินหนึ่งแสนบาท

 2. ยกเว้นภาษีเงินได้บุคคลธรรมดาสำหรับเงินหรือผลประโยชน์ใด ๆ ที่ได้รับเนื่องจากการฝากเงินกับธนาคารที่มีกฎหมายจัดตั้งขึ้นโดยเฉพาะ สำหรับการฝากเงินที่มีลักษณธตามข้อ 1

 3. กำหนดให้ใช้บังคับสำหรับเงินได้พึงประเมินประจำปี พ.ศ. 2559 เป็นต้นไป

**13. เรื่อง ขอความเห็นชอบขยายกลุ่มเป้าหมายและขยายรายการเครื่องจักรกลทางการเกษตรในโครงการส่งเสริมการให้บริการเครื่องจักรกลทางเกษตรเพื่อลดต้นทุนสมาชิก ระยะขยายผลปี พ.ศ. 2559- 2562**

 คณะรัฐมนตรีมีมติอนุมัติขยายกลุ่มเป้าหมายและขยายรายการเครื่องจักรกลทางการเกษตรในโครงการส่งเสริมการให้บริการเครื่องจักรกลทางเกษตรเพื่อลดต้นทุนสมาชิก ระยะขยายผลปี พ.ศ. 2559- 2562 ตามที่กระทรวงเกษตรและสหกรณ์ (กษ.) เสนอ

 ทั้งนี้ กลุ่มเกษตรกรที่ขอขยายเป้าหมายในครั้งนี้จะต้องเป็นกลุ่มเกษตรกรที่ขึ้นทะเบียนอย่างถูกต้องตามกฎหมายกับ กษ. เท่านั้น

 **สาระสำคัญของเรื่อง**

 กษ. รายงานว่า

 1. กรมส่งเสริมสหกรณ์ได้ประชาสัมพันธ์โครงการฯ เพื่อรับสมัครสหกรณ์เข้าร่วมโครงการฯ

ระยะขยายผล ปี พ.ศ. 2559-2562 ณ วันที่ 25 พฤษภาคม 2559 มีสหกรณ์เข้าร่วมโครงการฯ ประกอบด้วยสหกรณ์ที่ปลูกข้าว จำนวน 54 แห่ง และสหกรณ์ที่ปลูกข้าวโพดเลี้ยงสัตว์ จำนวน 10 แห่ง ทั้งนี้ **มีกลุ่มเกษตรกรบางแห่งสนใจจะขอสมัครเข้าร่วมโครงการฯ ในระยะขยายผล แต่ไม่สามารถเข้าได้ เนื่องจากไม่ใช่กลุ่มเป้าหมาย**ของโครงการฯ และมีสหกรณ์ที่ปลูกข้าวและสหกรณ์ที่ปลูกข้าวโพดเลี้ยงสัตว์ที่สนใจเข้าร่วมโครงการฯ แต่ไม่สามารถเข้าร่วมได้ เนื่องจาก**ความต้องการใช้บริการเครื่องจักรกลทางการเกษตรของสมาชิกไม่ได้อยู่ในรายการที่กำหนดไว้ในโครงการฯ** เช่น รถแทรกเตอร์ รถดำนา รถไถ

1. กรมส่งเสริมสหกรณ์ได้ประชุมหารือร่วมกับ ธ.ก.ส. เมื่อวันที่ 28 เมษายน 2559 แล้ว มีมติให้

กรมส่งเสริมสหกรณ์เสนอคณะรัฐมนตรีพิจารณาขยายกลุ่มเป้าหมายและขยายรายการเครื่องจักรทางการเกษตรในระยะขยายผล ในการจัดหาเครื่องจักรทางการเกษตรประเภทอื่น ๆ มาให้บริการตอบสนองความต้องการของสมาชิกสหกรณ์ตลอดห่วงโซ่การผลิต สำหรับดำเนินการในพืชหลัก 2 ชนิด คือ ข้าวและข้าวโพดเลี้ยงสัตว์

1. ผลการดำเนินโครงการฯ ระยะนำร่อง ส่งผลให้ต้นทุนการเก็บเกี่ยวผลผลิตของสมาชิก

สหกรณ์ผู้ปลูกข้าวและปลูกข้าวโพดเลี้ยงสัตว์ลดลงได้จริง ดังนั้น กษ. จึงเสนอคณะรัฐมนตรีพิจารณา เพื่อให้กลุ่มเกษตรกรที่สนใจเข้าร่วมโครงการฯ ในระยะขยายผล สามารถสมัครเข้าร่วมโครงการฯ ได้ และเพื่อให้สหกรณ์ที่ปลูกข้าวและสหกรณ์ที่ปลูกข้าวโพดเลี้ยงสัตว์ที่สนใจเข้าร่วมโครงการฯ สามารถจัดหาเครื่องจักรกลทางการเกษตรมาให้บริการตอบสนองความต้องการของสมาชิกเพื่อการลดต้นทุนการผลิตได้ตลอดห่วงโซ่การผลิต

**14. เรื่อง ขออนุมัติดำเนินการก่อสร้างโครงการระบบรถไฟชานเมืองสายสีแดงอ่อน ช่วงบางซื่อ - พญาไท – มักกะสัน – หัวหมาก และสายสีแดงเข้ม ช่วงบางซื่อ-หัวลำโพง ของการรถไฟแห่งประเทศไทย**

 คณะรัฐมนตรีมีมติอนุมัติและเห็นชอบตามที่กระทรวงการคลัง (กค.) เสนอ ดังนี้

1. อนุมัติให้การรถไฟแห่งประเทศไทย ดำเนินการก่อสร้างโครงการระบบรถไฟชานเมือง

สายสีแดงอ่อน ช่วงบางซื่อ – พญาไท - มักกะสัน - หัวหมาก และสายสีแดงเข้ม ช่วงบางซื่อ –หัวลำโพง และเห็นชอบให้การรถไฟแห่งประเทศไทยกู้เงินตามพระราชบัญญัติการรถไฟแห่งประเทศไทย พ.ศ. 2494 มาตรา 39 (4) ทั้งนี้ ให้กระทรวงคมนาคมและการรถไฟแห่งประเทศไทยรับความเห็นของกระทรวงการคลัง กระทรวงทรัพยากรธรรมชาติและสิ่งแวดล้อม สำนักงบประมาณ และคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการในส่วนที่เกี่ยวข้องต่อไปด้วย

1. ให้ กค. จัดหาเงินกู้ในประเทศและให้กู้ต่อแก่การรถไฟแห่งประเทศไทยสำหรับค่าก่อสร้าง

งานโยธา ค่าจ้างที่ปรึกษาบริหารและควบคุมการก่อสร้าง และค่าจ้างที่ปรึกษาวิศวกรอิสระ รวมภาษีมูลค่าเพิ่ม รวมทั้งให้สำนักงบประมาณจัดสรรงบประมาณรายจ่ายประจำปีสำหรับค่าที่ปรึกษาจัดการประกวดราคา และ ค่ารื้อย้ายและเวนคืนที่ดิน รวมภาษีมูลค่าเพิ่ม ตามความเห็นของ กค. และสำนักงบประมาณ

1. สำหรับงานระบบไฟฟ้า อาณัติสัญญาณและขบวนรถไฟฟ้า รวมถึงค่าใช้จ่ายในการบริหาร

จัดการเดินรถและการบำรุงรักษา ให้การรถไฟแห่งประเทศไทยเป็นผู้รับภาระการลงทุนเอง โดยให้การรถไฟ แห่งประเทศไทยกู้เงินจากในประเทศและ กค. ค้ำประกันเงินกู้ดังกล่าวตามความเห็นของกระทรวงการคลัง

 ทั้งนี้ ในส่วนของการบริหารจัดการเดินรถและการบำรุงรักษา ให้กระทรวงคมนาคมและการรถไฟแห่งประเทศไทยเร่งจัดทำแผนการบริหารจัดการโครงการรถไฟฟ้าสายสีแดง ตลอดทั้งเส้นทางตามมติของคณะกรรมการนโยบายรัฐวิสาหกิจเมื่อวันที่ 20 เมษายน 2559 และเสนอคณะกรรมการนโยบายรัฐวิสาหกิจพิจารณาโดยเร็ว ตามความเห็นของคณะกรรมการนโยบายรัฐวิสาหกิจที่มีมติเห็นควรให้เอกชนเข้าร่วมลงทุนในการบริหารจัดการเดินรถและบำรุงรักษาโครงการระบบรถไฟชานเมืองสายสีแดง ให้การรถไฟแห่งประเทศเร่งดำเนินการตามหลักเกณฑ์และขั้นตอนของพระราชบัญญัติการให้เอกชนร่วมลงทุนในกิจการของรัฐ พ.ศ. 2556 ระเบียบ และกฎหมายที่เกี่ยวข้องต่อไป

 **สาระสำคัญของเรื่อง**

คค. รายงานว่า คณะกรรมการ รฟท. มีมติ ( 23 ธันวาคม 2557) เห็นชอบให้ รฟท. เสนอโครงการให้ คค. เพื่อนำเสนอคณะรัฐมนตรีพิจารณาอนุมัติดำเนินการก่อสร้างโครงการระบบรถไฟชานเมืองสายสีแดงอ่อน ช่วงบางซื่อ- พญาไท – มักกะสัน – หัวหมากและสายสีแดงเข้ม ช่วงบางซื่อ- หัวลำโพง ระยะทางประมาณ 25.9 กิโลเมตร โดยมีรายละเอียดของโครงการสรุปได้ ดังนี้

 1. **วัตถุประสงค์ของโครงการ** เพื่อขจัดปัญหาจุดตัดของทางรถไฟกับถนนตามแนวเส้นทาง ลดผลกระทบสิ่งแวดล้อม และเชื่อมต่อการเดินทางระหว่างศูนย์คมนาคมพหลโยธินกับศูนย์คมนาคมมักกะสัน

1. **สถานี** ประกอบด้วย 9 สถานี ได้แก่ สถานีสามเสน สถานีราชวิถี สถานี

ยมราช สถานียศเส สถานีหัวลำโพง สถานีพญาไท สถานีมักกะสัน สถานีรามคำแหง และสถานีหัวหมาก ทั้งนี้ การวางแนวเส้นทางรถไฟจะเชื่อมเส้นทางสายเหนือ – สายใต้ ระหว่างสถานีกลางบางซื่อ - สถานีหัวลำโพง และเส้นทางสายตะวันตก – สายตะวันออก ระหว่างสถานีกลางบางซื่อ - สถานีหัวลำโพง และเส้นทางสายตะวันตก- สายตะวันออก ระหว่างสถานีกลางบางซื่อ - สถานีหัวหมาก

 3. **รูปแบบโครงสร้างทางวิ่ง** เป็นการผสมผสานระหว่างโครงสร้างทางวิ่งระดับดิน (At Grade) โครงสร้างทางวิ่งยกระดับ (Elevated) โครงสร้างทางวิ่งแบบคลองแห้ง (Open Trench and Cut & Cover Tunnel) และโครงสร้างระดับใต้ดิน 2 ชั้น โดยมีระบบการเดินรถสอดคล้องกับแผนการเดินรถในโครงการระบบรถไฟชานเมือง (สายสีแดง) ช่วงบางซื่อ –รังสิต และช่วงบางซื่อ - ตลิ่งชัน ซึ่งมีทั้งแบบรถด่วนและรถธรรมดา

**15. เรื่อง ขอความเห็นชอบการจัดการฝึกร่วมระหว่างคณะทำงานผู้เชี่ยวชาญด้านการแพทย์ทหารกับคณะทำงานผู้เชี่ยวชาญด้านการให้ความช่วยเหลือด้านมนุษยธรรมและการบรรเทาภัยพิบัติ**

 คณะรัฐมนตรีมีมติเห็นชอบตามที่กระทรวงกลาโหม (กห.) เสนอ ดังนี้

1. ให้ กห. จัดเตรียมการฝึกร่วมระหว่างคณะทำงานผู้เชี่ยวชาญด้านการแพทย์ทหาร และ

คณะทำงานผู้เชี่ยวชาญด้านการให้ความช่วยเหลือด้านมนุษยธรรมและการบรรเทาภัยพิบัติ [ADMM-Plus ASEAN Military Medicine – Humanitarian Assistance and Disaster Relief Joint Exercise 2016 : AM –Hex 2016)] และการฝึกเตรียมการ ระหว่างวันที่ 17-31 สิงหาคม 2559 และการฝึกร่วม ฯ ระหว่างวันที่ 1-11 กันยายน 2559

1. ให้ส่วนราชการต่าง ๆ ให้การสนับสนุนการดำเนินการของ กห.
2. หากมีการเปลี่ยนแปลงรายละเอียดของการจัดการฝึกร่วมฯ โดยไม่กระทบเนื้อหาสาระสำคัญ

และมีผลต่อการดำเนินการของรัฐบาลไทย ให้ กห. ดำเนินการได้ตามความเหมาะสม

 **สาระสำคัญของเรื่อง**

 กห. รายงานว่า

1. การจัดการฝึกร่วมฯ มีวัตถุประสงค์เพื่อทดสอบร่างระเบียบปฏิบัติประจำของศูนย์แพทย์ทหาร

อาเซียน และศูนย์ประสานงานนานาชาติ ด้านการให้ความช่วยเหลือด้านมนุษยธรรมและการบรรเทาภัยพิบัติ เพื่อให้สามารถปฏิบัติงานได้จริงเมื่อมีสถานการณ์เกิดขึ้น

1. พื้นที่การฝึกร่วมฯ แบ่งพื้นที่เป็น 3 พื้นที่ ประกอบด้วย
	1. **พื้นที่มณฑลทหารบกที่ 14** มีจำนวน 4 สถานีฝึก ประกอบด้วย 1) สถานีอาคาร

ถล่ม 2) สถานีพื้นที่ถูกตัดขาด 3) สถานีพื้นที่ตั้งค่ายผู้ประสบภัย และ 4) สถานีพื้นที่สารเคมีรั่วไหล

* 1. **พื้นที่สนามบินนานาชาติอู่ตะเภา** เป็นสถานีการอพยพผู้ประสบภัยทางอากาศ
	2. **พื้นที่เกาะสีชัง** เป็นสถานีการอพยกผู้ประสับภัยทางทะเล
1. การจัดการฝึกร่วมฯ AM-Hex 2016 จะทำให้ กห. ได้ทดสอบขีดความสามารถและการ

ปฏิบัติการของศูนย์แพทย์ทหารอาเซียน โดยเป็นการฝึกปฏิบัติการร่วมกันของหน่วยงานด้านการแพทย์ทหารและด้านการให้ความช่วยเหลือด้านมนุษยธรรมและการบรรเทาภัยพิบัติ ซึ่งจะทำให้ กห. สามารถพัฒนาขีดความสามารถของหน่วยงานและบุคลากรต่าง ๆ เพื่อรองรับสถานการณ์ภัยพิบัติและเหตุการณ์ฉุกเฉินที่จะเกิดขึ้นในประเทศไทยและในภูมิภาคได้อย่างรวดเร็วและมีประสิทธิภาพ รวมทั้งยังเป็นการสร้างเกียรติภูมิและศักดิ์ศรีของประเทศไทยในระดับภูมิภาคและในระดับสากล

**16. เรื่อง โครงการทุนเฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 90 พรรษา เพื่อพัฒนาบุคลากรทางการแพทย์**

 คณะรัฐมนตรีมีมติเห็นชอบตามที่กระทรวงศึกษาธิการ (ศธ.) เสนอ ดังนี้

1. เห็นชอบในหลักการโครงการทุนเฉลิมพระเกียรติพระบาทสมเด็จพระเจ้าอยู่หัว เนื่องในโอกาส

มหามงคลเฉลิมพระชนมพรรษา 90 พรรษา เพื่อพัฒนาบุคลากรทางการแพทย์

1. ให้ ศธ. แจ้งคณะกรรมการที่ทำหน้าที่อำนวยการจัดงานเฉลิมพระเกียรติ

พระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 90 พรรษา เมื่อมีการแต่งตั้งคณะกรรมการดังกล่าวแล้ว ในโอกาสแรกเพื่อให้เกิดการบูรณาการในการจัดกิจกรรมเฉลิมพระเกียรติต่อไป

1. ให้สำนักงานคณะกรรมการพัฒนาการเศรษฐกิจและสังคมแห่งชาติ รับเรื่องนี้ไปประกอบการ

พิจารณาจัดทำแผนการให้ทุนการศึกษาและทุนวิจัยของประเทศในระยะต่อไปในทุกระดับการศึกษาให้สอดคล้องกับกรอบยุทธศาสตร์ชาติระยะ 20 ปี รวมทั้งความต้องการบุคลากร องค์ความรู้ และทักษะที่จำเป็นของภาคราชการและภาคเอกชน ตามข้อสั่งการของนายกรัฐมนตรีในคราวประชุมคณะรัฐมนตรีเมื่อวันที่ 2 กุมภาพันธ์ 2559

 **สาระสำคัญของโครงการฯ** มีวัตถุประสงค์เพื่อเพิ่มศักยภาพการแพทย์และถวายเป็นราชสักการะและเฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 90 พรรษา และเพื่อสนองพระปณิธานขององค์ประธานมูลนิธิจุฬาภรณ์ให้บรรลุผลสัมฤทธิ์ โดยสนับสนุนทุนการศึกษาให้แก่บุคคลทั่วไปสำหรับศึกษาต่อในระดับปริญญาเอก ณ ต่างประเทศ และผลิตบัณฑิตระดับปริญญาตรีสาขาวิชาแพทยศาสตร์ สาขาวิชาพยาบาลศาสตร์ และสาขาวิชารังสีเทคนิต เมื่อสำเร็จการศึกษาแล้ว จะปฏิบัติงานชดใช้ทุน ณ วิทยาลัยวิทยาลัยวิทยาศาสตร์การแพทย์เจ้าฟ้าจุฬาภรณ์ และโรงพยาบาลจุฬาภรณ์ เพื่อเตรียมความพร้อมด้านบุคลากร/อาจารย์ สำหรับการจัดการเรียนการสอนหลักสูตรแพทยศาสตรบัณฑิต พยาบาลศาสตรบัณฑิต วิทยาศาสตร์บัณฑิต สาขาวิชารังสีเทคนิค สาขาวิชาชีวสารสนเทศศาสตร์และชีววิทยาระบบ ของวิทยาลัยวิทยาศาสตร์การแพทย์เจ้าฟ้าจุฬาภรณ์ รวมทั้งรองรับการให้บริการรักษาพยาบาลให้เพียงพอรองรับโครงการก่อสร้างอาคารโรงพยาบาลจุฬาภรณ์ ขนาด 400 เตียง

 ทั้งนี้ เป้าหมายการดำเนินงาน / ผลผลิต จะเริ่มให้ทุนการศึกษาตั้งแต่ปีงบประมาณ พ.ศ. 2560

ไปจนถึงปีงบประมาณ พ.ศ. 2565 โดยผู้รับทุนรุ่นสุดท้าย (พ.ศ. 2565) จะสำเร็จการศึกษาในปีงบประมาณ พ.ศ. 2570 โดยหน่วยงานผู้รับผิดชอบโครงการจะจัดทำรายละเอียดแผนการใช้จ่ายงบประมาณเพื่อใช้เป็นแนวทางในการบริหารโครงการ การติดตามและการประเมินผลให้มีประสิทธิภาพ รวมทั้ง จะดำเนินการออกระเบียบเพื่อกำหนดหลักเกณฑ์ วิธีการ และเงื่อนไขการจัดสรรและการใช้จ่ายงบประมาณให้เป็นไปตามหลักการที่เสนอ ต่อคณะรัฐมนตรี และประเมินผลโครงการทุก 3 ปี และเมื่อจบโครงการ เพื่อประเมินกระบวนการคัดเลือก ผลการปฏิบัติงานชดใช้ทุน และผลลัพธ์โครงการว่ามีความสอดคล้องกับวัตถุประสงค์หรือไม่

**17. เรื่อง การขอเปิดจุดผ่านแดนชั่วคราวเพื่อการก่อสร้างสะพานข้ามลำน้ำพรมโหด**

 คณะรัฐมนตรีมีมติรับทราบตามที่สำนักงานสภาความมั่นคงแห่งชาติ (สมช.) เสนอ ดังนี้

 1. รับทราบการเปิดจุดผ่านแดนชั่วคราวเพื่อการก่อสร้างสะพานข้ามลำน้ำพรมโหด ระหว่างบ้านหนองเอี่ยน ตำบลท่าข้าม อำเภออรัญประเทศ จังหวัดสระแก้ว ประเทศไทย กับ สตึงบท เมืองปอยเปต จังหวัดบันเตียเมียนเจย ประเทศกัมพูชา ทั้งนี้ เมื่อบรรลุวัตถุประสงค์ที่ได้กำหนดแล้วจะต้องปิดจุดผ่านแดนชั่วคราวทันที

 2. มอบให้กระทรวงคมนาคมประสานงานกับหน่วยงานที่เกี่ยวข้องเพื่อจัดทำเงื่อนไข ข้อกำหนด และการควบคุมดูแลไม่ให้มีผลกระทบในด้านต่าง ๆ

 3. การดำเนินการใด ๆ จะต้องระมัดระวังมิให้เกิดความเสียหายและผลกระทบต่อความมั่นคง โดยต้องปฏิบัติตามมติคณะรัฐมนตรีเมื่อวันที่ 12 ตุลาคม 2542 และมติคณะรัฐมนตรีเมื่อวันที่ 10 พฤษภาคม 2548 (ตามข้อ 3) อย่างเคร่งครัด

 4. ให้กระทรวงคมนาคม กระทรวงมหาดไทย และหน่วยงานที่เกี่ยวข้องรับความเห็นของกระทรวงการต่างประเทศ สำนักงานคณะกรรมการพัฒนาการเศรษฐกิจและสังคมแห่งชาติ และสำนักงานตำรวจแห่งชาติ ไปพิจารณาดำเนินการต่อไปด้วย

**18. เรื่อง มาตรการฟื้นฟูกิจการวิสาหกิจขนาดกลางและขนาดย่อม (SMEs) ผ่านกองทุนส่งเสริมวิสาหกิจขนาดกลางและขนาดย่อม**

 คณะรัฐมนตรีมีมติเห็นชอบมาตรการฟื้นฟูกิจการวิสาหกิจขนาดกลางและขนาดย่อม (SMEs) ผ่านกองทุนส่งเสริมวิสาหกิจขนาดกลางและขนาดย่อม ตามที่กระทรวงการคลัง (กค.) เสนอ ส่วนงบประมาณใน การดำเนินการให้เป็นไปตามความเห็นของสำนักงบประมาณ ทั้งนี้ ให้ กค. และสำนักงานส่งเสริมวิสาหกิจขนาดกลางและขนาดย่อมร่วมกันกำหนดหลักเกณฑ์และวิธีการให้ความช่วยเหลือ โดยคำนึงถึงความเหมาะสม คุ้มค่า และเป็นไปตามข้อกฎหมายและระเบียบที่เกี่ยวข้อง และนำเสนอคณะกรรมการบริหารสำนักงานส่งเสริมวิสาหกิจขนาดกลางและขนาดย่อมและคณะกรรมการส่งเสริมวิสาหกิจขนาดกลางและขนาดย่อมพิจารณาให้ความเห็นชอบก่อนดำเนินการต่อไป และเห็นควรให้นำมาตรการฯ ดังกล่าว เสนอคณะกรรมการขับเคลื่อนมาตรการกระตุ้นเศรษฐกิจและการลงทุนของประเทศ เพื่อติดตามและรวบรวมผลการดำเนินมาตรการฯ รายงานต่อคณะรัฐมนตรีต่อไปด้วย

**19. เรื่อง ขอขยายระยะเวลาการดำเนินโครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทางประชารัฐ (เฉพาะกรณีโครงการที่ประสบปัญหาภัยธรรมชาติหรือเหตุสุดวิสัย)**

คณะรัฐมนตรีมีมติเห็นชอบขยายระยะเวลาการดำเนินโครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวประชารัฐ (เฉพาะกรณีโครงการที่ประสบปัญหาภัยธรรมชาติหรือเหตุสุดวิสัย) ตามที่กระทรวงมหาดไทย (มท.) เสนอ จากเดิมสิ้นสุดวันที่ 29 กรกฎาคม 2559 เป็นสิ้นสุดวันที่ 29 สิงหาคม 2559 เนื่องจากโครงการของหมู่บ้านบางส่วนประสบปัญหาภัยธรรมชาติหรือเหตุสุดวิสัยซึ่งเป็นเหตุให้ไม่สามารถดำเนินการให้แล้วเสร็จตามกรอบระยะเวลาที่กำหนด

 **สาระสำคัญของเรื่อง**

มท. รายงานว่า กรมการปกครองได้ดำเนินการสำรวจการดำเนินการตามโครงการดังกล่าว ซึ่งข้อมูล ณ วันที่ 21 กรกฎาคม 2559 จำนวนโครงการที่ดำเนินการแล้วเสร็จและดำเนินการเบิกจ่ายเงินแล้วจำนวน 63,300 โครงการ และมีกรณีหมู่บ้านที่เป็นพื้นที่ประสบภัยพิบัติธรรมชาติตามประกาศฯ หรือเกิดเหตุสุดวิสัยเป็นเหตุให้ไม่สามารถดำเนินการให้แล้วเสร็จตามกรอบระยะเวลาที่กำหนด ดังนี้

 1. จำนวนโครงการที่เป็นพื้นที่ประสบภัยพิบัติธรรมชาติ (อุทกภัย/วาตภัย) เป็นเหตุให้ผู้รับจ้าง/หมู่บ้านไม่สามารถดำเนินโครงการได้ จำนวน338 โครงการ

 2. จำนวนโครงการเกิดจากเหตุสุดวิสัย (ขาดแคลนวัสดุ/ไม่สามารถหาผู้รับจ้างในการดำเนินโครงการ) จำนวน 94 โครงการ รวมโครงการทั้งสิ้น 432 โครงการ คิดเป็นร้อยละ 0.52 ของจำนวนโครงการทั้งหมด

|  |
| --- |
| **ต่างประเทศ** |

**20. เรื่อง การร่วมรับรองเอกสารในการประชุมรัฐมนตรีเศรษฐกิจอาเซียน (AEM) ครั้งที่ 48 และการประชุม อื่น ๆ ที่เกี่ยวข้อง**

คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

1. เห็นชอบต่อเอกสารในการประชุมรัฐมนตรีเศรษฐกิจอาเซียน (ASEAN Economic

Ministers : AEM) ครั้งที่ 48 และการประชุมอื่น ๆ ที่เกี่ยวข้อง และหากมีความจำเป็นต้องปรับปรุงแก้ไขเอกสารดังกล่าวที่ไม่ใช่สาระสำคัญหรือไม่ขัดต่อผลประโยชน์ของไทย ให้ พณ. ดำเนินการต่อไปได้โดยไม่ต้องขอความเห็นชอบจากคณะรัฐมนตรีอีก

1. อนุมัติให้รัฐมนตรีว่าการกระทรวงพาณิชย์หรือผู้แทนที่ได้รับมอบหมายร่วมรับรองเอกสาร

ดังกล่าว

**สาระสำคัญของเรื่อง**

พณ. รายงานว่า สาธารณรัฐประชาธิปไตยประชาชนลาว จะเป็นเจ้าภาพจัดการประชุม AEM

ครั้งที่ 48 และการประชุมอื่น ๆ ที่เกี่ยวข้อง ระหว่างวันที่ 2-7 สิงหาคม 2559 ณ เวียงจันทร์ โดยในระหว่างการประชุมดังกล่าว รัฐมนตรีเศรษฐกิจอาเซียนจะมีการรับรองเอกสารด้านเศรษฐกิจ จำนวน 21 ฉบับ ที่จะมีการรับรองโดย AEM ทั้งนี้ สาระของเอกสารดังกล่าวไม่ก่อให้เกิดพันธกรณีภายใต้บังคับของกฎหมายระหว่างประเทศ จึงไม่เป็นสนธิสัญญาตามกฎหมายระหว่างประเทศ และไม่เข้าข่ายเป็นหนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557 รวมทั้งจะ**ไม่มีการลงนาม**เอกสารดังกล่าว ซึ่งประกอบด้วย 1) เอกสารผลงานด้านเศรษฐกิจที่ลาวในฐานะประเทศอาเซียน ในปี 2559 ให้ความสำคัญ จำนวน 5 ฉบับ 2) แผนปฏิบัติการรายสาขาภายใต้ AEC Blueprint 2025 จำนวน 11 ฉบับ 3) กรอบการตรวจสอบและประเมินผลสำหรับ AEC Blueprint 2025 (AEC 2025 Monitoring & Evaluation Framework) และ 4.เอกสารที่ AEM จะรับรองร่วมกับประเทศคู่เจรจาของอาเซียน จำนวน 4 ฉบับ

**21. เรื่อง การแก้ไขปัญหาแรงงานต่างด้าวสัญชาติเมียนมา ลาว กัมพูชา**

 คณะรัฐมนตรีมีมติรับทราบและเห็นชอบ ตามที่กระทรวงแรงงาน (รง.) เสนอ ดังนี้

1. รับทราบแนวทางการแก้ไขปัญหาการจดทะเบียนแรงงานต่างด้าวและการแต่งตั้ง

คณะอนุกรรมการที่เกี่ยวข้อง

1. เห็นชอบในหลักการให้ขยายระยะเวลาการหักเงินค่าจ้างจากลูกจ้างเพื่อนำส่งเข้ากองทุนเพื่อ

การส่งคนต่างด้าวกลับออกไปนอกราชอาณาจักรเป็นเวลา 2 ปี ตั้งแต่วันที่ 25 มิถุนายน 2559 – 24 มิถุนายน 2561 และให้เริ่มหักเงินค่าจ้างลูกจ้างเพื่อนำส่งเข้ากองทุนดังกล่าวในวันที่ 25 มิถุนายน 2561 เป็นต้นไป

ทั้งนี้ ให้ รง. เร่งดำเนินการจัดทำกฎกระทรวงเพื่อรองรับการขยายระยะเวลาการหักเงินค่าจ้าง

เข้ากองทุนดังกล่าวโดยเร็วต่อไป

1. เห็นชอบในหลักการให้ รง. ดำเนินการเพื่อรับและส่งแรงงานต่างด้าว รวมถึงให้คำปรึกษา

ช่วยเหลือ รวมถึงประสานงานกับหน่วยงานที่เกี่ยวข้องเพื่อแก้ไขปัญหาด้านแรงงานและปัญหาที่เกี่ยวข้อง สำหรับกรณีการจัดตั้งศูนย์แรกรับเข้าทำงานและส่งกลับแรงงานต่างด้าวตามแนวชายแดนและศูนย์ร่วมบริการช่วยเหลือแรงงานต่างด้าวให้ รง. ดำเนินการตามขั้นตอนของกฎหมาย ระเบียบ และมติคณะรัฐมนตรีที่เกี่ยวข้องต่อไป

**22. เรื่อง ร่างบันทึกความเข้าใจว่าด้วยความร่วมมือด้านการต่อต้านการค้ามนุษย์ระหว่างรัฐบาลแห่งราชอาณาจักรไทยกับรัฐบาลสหรัฐอาหรับเอมิเรตส์**

 คณะรัฐมนตรีมีมติเห็นชอบตามที่กระทรวงการพัฒนาสังคมและความมั่นคงของมนุษย์ (พม.) เสนอ ดังนี้

 1. เห็นชอบร่างบันทึกความเข้าใจว่าด้วยความร่วมมือด้านการต่อต้านการค้ามนุษย์ระหว่างรัฐบาลแห่งราชอาณาจักรไทยกับรัฐบาลสหรัฐอาหรับเอมิเรตส์

 2. เห็นชอบให้กระทรวงการต่างประเทศ (กต.) จัดทำหนังสือมอบอำนาจเต็ม (Full Powers) ให้รัฐมนตรีว่าการกระทรวงการพัฒนาสังคมและความมั่นคงของมนุษย์ เป็นผู้ลงนามในบันทึกความเข้าใจฯ

 3. หากมีความจำเป็นต้องแก้ไขร่างบันทึกความเข้าใจ ฯ ในส่วนที่ไม่ใช่สาระสำคัญหรือไม่ขัดต่อผลประโยชน์ของไทย และไม่ขัดกับหลักการที่คณะรัฐมนตรีได้ให้ความเห็นชอบไว้ ให้ พม. ดำเนินการได้ โดยให้นำเสนอคณะรัฐมนตรีทราบภายหลังตามมติคณะรัฐมนตรี (30 มิถุนายน 2558) เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ

 สาระสำคัญของ**ร่างบันทึกความเข้าใจว่าด้วยการต่อต้านการค้ามนุษย์ระหว่างรัฐบาลแห่งราชอาณาจักรไทยกับรัฐบาลสหรัฐอาหรับเอมิเรตส์** มีวัตถุประสงค์เพื่อเพิ่มความร่วมมือระดับทวิภาคีระหว่างไทยและสหรัฐอาหรับเอมิเรตส์ในการต่อต้านการค้ามนุษย์โดยเฉพาะสตรีและเด็ก สำหรับความหมายของการค้ามนุษย์ให้ยึดตาม TIP Protocol ร่างบันทึกความเข้าใจฯ

**23. เรื่อง รายงานผลการเจรจาการบินระหว่างไทย-สาธารณรัฐอาร์เมเนีย**

 คณะรัฐมนตรีมีมติเห็นชอบและอนุมัติตามที่กระทรวงคมนาคม (คค.) เสนอ ดังนี้

 1. เห็นชอบร่างความตกลงว่าด้วยบริการเดินอากาศระหว่างไทย – สาธารณรัฐอาร์เมเนีย และร่างบันทึกความเข้าใจ ฉบับจัดทำวันที่ 28 มิถุนายน 2550

 2. อนุมัติให้รัฐมนตรีว่าการกระทรวงการต่างประเทศ หรือผู้แทนที่ได้รับมอบหมายลงนามในความตกลงว่าด้วยบริการเดินอากาศระหว่างไทย – สาธารณรัฐอาร์เมเนียและบันทึกความเข้าใจ

 3. อนุมัติให้กระทรวงการต่างประเทศ (กต.) ดำเนินการแลกเปลี่ยนหนังสือทางการทูตยืนยันการมีผลใช้บังคับของความตกลงฯ และบันทึกความเข้าใจ ให้ กต. สามารถปรับถ้อยคำตามความเหมาะสมที่ไม่กระทบสาระสำคัญ

 **สาระสำคัญของร่างความตกลงว่าด้วยบริการเดินอากาศระหว่างไทย – สาธารณรัฐอาร์เมเนีย** ประกอบด้วยการให้สิทธิ การบังคับใช้กฎหมาย ความปลอดภัยการบิน ค่าภาระ พิกัดอัตราค่าขนส่ง การแก้ไขความตกลง ใบพิกัดเส้นทางบิน สิทธิความจุความถี่ สิทฺธิรับขนการจราจร และการทำการบินโดยใช้ชื่อเที่ยวบินร่วมกัน

|  |
| --- |
| **แต่งตั้ง** |

**24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

 คณะรัฐมนตรีมีมติอนุมัติตามที่กระทรวงการคลังเสนอแต่งตั้ง **นายภูมิศักดิ์ อรัญญาเกษมสุข** ผู้อำนวยการกองพัฒนารัฐวิสาหกิจ 1 สำนักงานคณะกรรมการนโยบายรัฐวิสาหกิจ ให้ดำรงตำแหน่ง ที่ปรึกษาด้านการประเมินผลรัฐวิสาหกิจ (นักวิเคราะห์รัฐวิสาหกิจทรงคุณวุฒิ) สำนักงานคณะกรรมการนโยบายรัฐวิสาหกิจ กระทรวงการคลัง ตั้งแต่วันที่ 7 มกราคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**25. เรื่อง รัฐบาลสหพันธ์สาธารณรัฐประชาธิปไตยเอธิโอเปียเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลสหพันธ์สาธารณรัฐประชาธิปไตยเอธิโอเปียมีความประสงค์ขอแต่งตั้ง นายอัสเฟา ดิงกาโม คาเม (Mr. Asfaw Dingamo Kame) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งสหพันธ์สาธารณรัฐประชาธิปไตยเอธิโอเปียประจำประเทศไทยคนใหม่ โดยมีถิ่นพำนัก ณ กรุงนิวเดลี สาธารณรัฐอินเดีย สืบแทน นางเกนเนต เซวีดี (Mrs. GennetZewide) ตามที่กระทรวงการต่างประเทศเสนอ

**26. เรื่อง รัฐบาลสาธารณรัฐอาเซอร์ไบจานเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติ กรณีรัฐบาลสาธารณรัฐอาเซอร์ไบจานมีความประสงค์ขอแต่งตั้ง นายกาเลย์ อะลีเยวิช อัลลาห์เวียร์ดีเยฟ (Mr. Qaley Aliyevich Allahverdiyev) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งสาธารณรัฐอาเซอร์ไบจานประจำประเทศไทยคนแรก โดยมีถิ่นพำนัก ณ กรุงกัวลาลัมเปอร์ มาเลเซีย ตามที่กระทรวงการต่างประเทศเสนอ

**----------------------------------------------------**